Νέα Τρίγλια Χαλκιδικής

Η Νέα Τρίγλια είναι κωμόπολη, δημοτικό διαμέρισμα του Δήμου Νέας Προποντίδας (Ν. 3852/2010, Πρόγραμμα «Καλλικράτης») και πρώην έδρα του Δήμου Τρίγλιας, στο δυτικό τμήμα της επαρχίας του Νομού Χαλκιδικής. Η απόστασή της από τη Θεσσαλονίκη είναι γύρω στα 50 χιλιόμετρα. Βρίσκεται σε απόσταση 4 χιλιομέτρων περίπου από τη δυτική ακτή της Χαλκιδικής προς τον Θερμαϊκό Κόλπο  και η κτηματική περιοχή της εκτείνεται μέχρι την ακτογραμμή. Αριθμεί 3.102 κατοίκους με βάση την απογραφή του 2011. Οι κάτοικοι είναι ντόπιοι, αλλά και πρόσφυγες, προερχόμενοι από την Τρίγλια της Βιθυνίας της Μικράς Ασίας (κοντά στην Προύσα) και από το κοντινό της Τρίγλιας Βελετλέρ (σήμερα Cinarlik koy), καθώς και από το Κίζδερβεντ της Μικράς Ασίας, χωριό κοντά στη Νικομήδεια (σήμερα Ιζμίτ). 

Κύρια ασχολία των κατοίκων είναι η γεωργία και σε μικρότερο βαθμό η κτηνοτροφία. Κυρίως καλλιεργούνται σιτηρά, κηπευτικά ενώ τα τελευταία χρόνια αναπτύσσεται ταχύτατα η καλλιέργεια ελαιοδέντρων. Στον οικισμό λειτουργούν αγροτικό ιατρείο, 2 αγροτικοί συνεταιρισμοί, νηπιαγωγείο, 2 Δημοτικά Σχολεία, Γυμνάσιο και Λύκειο, Κέντρο Φροντίδας Οικογένειας, παιδικός σταθμός, ΚΑΠΗ και ΚΕΠ (από το 2004).

 Δημοτικό Διαμέρισμα 
Με το σχέδιο «Καποδίστριας» η Νέα Τρίγλια έγινε έδρα του ομώνυμου (Δ.δ. Νέας Τριγλίας) Δημοτικού Διαμερίσματος, που αριθμούσε συνολικά 2.946 κατοίκους το 2001. Το συναποτελούν οι οικισμοί: 
 η Νέα Τρίγλια [2.946]
 η Παραλία Νέας Τριγλίας [31], τουριστικά ανεπτυγμένη.

 Αθλητισμός  
Από αθλητική άποψη ενεργό ποδοσφαιρικό σωματείο είναι η Αναγέννηση Τρίγλιας, που αγωνίζεται στην πρώτη ερασιτεχνική κατηγορία του πρωταθλήματος της Ε.Π.Σ. Χαλκιδικής, η οποία στο παρελθόν αγωνίστηκε σαν Παναθλητικός Όμιλος Τρίγλιας. Εξάλλου, υπάρχει και ο Α.Ο. Νέας Τρίγλιας, Ακαδημία Καλαθοσφαίρισης (το ανδρικό τμήμα πήρε το πρωτάθλημα Χαλκιδικής το 1991 και στις γυναίκες, το αντίστοιχο τμήμα κέρδισε 10 πρωταθλήματα καλαθοσφαίρισης από το 1991), 3 πρωταθλήματα η ομάδα κορασίδων, 1 η νεανίδων και άνοδο στη Β΄ Εθνική Γυναικών το 2003, στην Α2 Εθνική το 2004 και στην Α1 εθνική κατηγορία το 2005–2006 και 2006–2007, στην Α2 το 2008.

 Μνημεία 
Ο ναός του Αγίου Αθανασίου χρονολογείται από το 19ο αιώνα περίπου. Το Μετόχι, το μετοχικό κτίσμα Μαγαζάρα, στην παραλία, όπως επίσης και η βυζαντινή κρήνη Ξυνή, κτισμένη στον αυλόγυρο του ναού της Αγίας Παρασκευής, αποτελούν άλλα μνημεία.

 Ιστορικά στοιχεία 
Ο τόπος κατοικούνταν από τα προϊστορικά χρόνια, όπως καταδεικνύουν τα ευρήματα στην ευρύτερη περιοχή, όπως το κρανίο του Αρχανθρώπου των Πετραλώνων. Στην περιοχή όμως της Νέας Τρίγλιας δεν έχουν γίνει αρχαιολογικές ανασκαφές, με αποτέλεσμα να μη γνωρίζουμε ποια πόλη ήταν στη θέση της. Πιθανολογείται ότι υπήρχε στη θέση της Νέας Τρίγλιας αρχαία πόλη, με το όνομα Σπάρτωλος στη σημερινή περιοχή Πλατάνια. Η ίδια στα βυζαντινά χρόνια ονομαζόταν Ζύλη ή Ζγύλη. Κατά το Γάλλο Λεφόρ , στη θέση του σημερινού οικισμού υπήρχε το Ρουσσαίο (996-1354 ή 1356 μ.Χ. ) το οποίο ήταν αυτοκρατορική γη και κατά το 1117 αποτέλεσε μοναστηριακή ιδιοκτησία.Δέσποινα Παρασκευά – Κράνη, " Η ΝΕΑ ΤΡΙΓΛΙΑ ΧΑΛΚΙΔΙΚΗΣ " (εργασία).

Η παλιά ονομασία (από τα χρόνια της Τουρκοκρατίας) της Νέας Τρίγλιας ήταν Σουφλάρ και έτσι σήμερα καλείται από τους εντόπιους. Η περιοχή στην οποία υπάγεται το Σουφλάρ ονομάζεται Καλαμαριά και εκτείνεται από τη Θεσσαλονίκη ως την Ποτίδαια. To όνομα «Καλαμαριά» ερμηνεύεται ωςΑυτοσχέδιος περιγραφή της Χαλκιδικής Χερσονήσου μετ’ αρχαιολογικών σημειώσεων και ιστορικών συμβάντων ' , εκδ. Κωνσταντινούπολη,  1870 προερχόμενο από το Καλή Μαρία. Έτσι έλεγαν τη Μαρία, αδερφή ηγεμόνα της Μακεδονίας, και σε αυτήν ανήκε η Καλαμαριά.

Η εγκατάσταση προσφύγων στο χωριό Σουφλάρ στα νεότερα χρόνια έγινε μετά το 1922, από κατοίκους προερχόμενους από τη Μικρά Ασία και την Ανατολική Θράκη. Εκτός από τη Νέα Τρίγλια, κάποιοι άλλοι πρόσφυγες εγκαταστάθηκαν στη Ραφήνα και έτσι οι δυο πόλεις έχουν άριστες σχέσεις. Πριν την έλευση προσφύγων, το Σουφλάρ είχε περιέλθει στην κατοχή ενός Τούρκου Αγά και στη συνέχεια του Εβραίου Σαούλ Μοδιάνου, για να αγοραστεί από την Ιερά Μονή Βατοπεδίου. Το 1926 το Σουφλάρ έγινε αυτόνομη κοινότητα, μαζί με τα Μικράλωνα (Μπόζαλα) και έλαβε το όνομα Νέα Τρίγλια. Η παλαιά Τρίγλια βρίσκεται στη Μικρά Ασία (στα βορειοανατολικά) και ανάγεται στα προϊστορικά χρόνια, σύμφωνα με τον Τρύφωνα Ευαγγελίδη. Ήταν η Τριγλεία που προήλθε από το Βρύλειο, αρχαιότατη πόλη, σύμφωνα με την ίδια πηγή.

Στη διάρκεια του Β΄ Παγκοσμίου Πολέμου, εγκαταστάθηκαν Βούλγαροι και Μογγόλοι στη Νέα Τρίγλια. Μάλιστα, δύο κάτοικοι του οικισμού εκτελέστηκαν από Μογγόλους, ενώ το χωριό πυρπολήθηκε από τους Γερμανούς.

 Πολιτισμός 
Ο Σύλλογος των Απανταχού Τριγλιανών ιδρύθηκε το 1961 με έδρα τη Θεσσαλονίκη και το 1975 ίδρυσε παραρτήματα στη Νέα Τρίγλια και στη Ραφήνα. Εξάλλου, το 1994 ιδρύθηκε και Σύλλογος Νέων και το 2002 ο Σύλλογος «Διγενής», από Πόντιους παλιννοστούντες. Το 1992 ιδρύθηκε Λαογραφικό Μουσείο. Τρία χρόνια μετά, όλα τα αντικείμενα του μουσείου μεταφέρθηκαν στο Πολιτιστικό Κέντρο του Συλλόγου των Απανταχού Τριγλιανών, το 1997 ιδρύθηκε ο Σύλλογος Κιζδερβενιωτών Μικράς Ασίας «τα Μικράλωνα», τιμώντας τη μνήμη των Μικρασιατών στις 14 Σεπτεμβρίου στον Ναό Υψώσεως Τιμίου Σταυρού.

 Εξωτερικοί σύνδεσμοι 


 Δείτε επίσης 
 Τρίγλια
 Νέα Τρίγλια Αττικής

 Παραπομπές 

Κατηγορία:Δήμος Νέας Προποντίδας
Κατηγορία:Δήμος Τρίγλιας
Κατηγορία:Κωμοπόλεις της περιφερειακής ενότητας Χαλκιδικής